Drie dood, 13 beseer in trompop botsing(Foto: Verskaf) Drie mense is dood en 13 beseer toe ’n motor en bakkie Donderdag reg van voor op die R524 naby Tshakuma in Vhembe, Limpopo, gebots het. Mike Maringa, provinsiale woordvoerder van die departement van vervoer, sê daar word gemeen dat die bestuurder van die motor roekeloos bestuur het waarna die voertuig reg van voor met ’n bakkie gebots het. Drie mense, twee van hulle insittendes van die motor, is op die toneel dood verklaar. Een persoon is ná die botsing in ’n kritieke toestand na die Tshilidzini-hospitaal in Thohoyandou gehaas terwyl 12 ander ligte beserings opgedoen het. Dié botsing is een van verskeie die afgelope week in Limpopo. Mavhungu Lerule-Ramakhanya, LUR vir vervoer en gemeenskapsveiligheid, sê sy is bekommerd oor die toenemende aantal noodlottige ongelukke in die provinsie.